Document ID: 32004R1222

Reference:
2.7.2004
SK
Úradný vestník Európskej únie
L 233/1
NARIADENIE RADY (ES) č. 1222/2004
z 28. júna 2004
týkajúce sa zostavenia a prenosu údajov o štvrťročnom verejnom dlhu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na tretí pododsek článku 104 ods. 14,
so zreteľom na návrh Komisie,
so zreteľom na stanovisko Európskeho parlamentu (1),
so zreteľom na stanovisko Európskej centrálnej banky (2),
keďže:
(1)
Nariadenie Rady (ES) č. 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (3) obsahuje definíciu verejného dlhu neuhradeného na konci roka, ktorá je dôležitá pre účely postupu pri nadmernom schodku a ustanovuje harmonogram podávania správ Komisii o ročnom verejnom dlhu a iných ročných údajoch o verejnej správe.
(2)
Dostupnosť údajov o verejnej správe, vrátane údajov o verejnom dlhu v štvrťročných intervaloch je absolútne dôležitá pre ekonomické analýzy a riadne monitorovanie rozpočtovej situácie v členských štátoch. Nariadenie Komisie (ES) č. 264/2000 z 3. februára 2000 o vykonávaní nariadenia Rady (ES) č. 2223/96 týkajúceho sa krátkodobej štatistiky verejných financií (4), nariadenie Európskeho parlamentu a Rady (ES) č. 1221/2002 z 10. júna 2002 o štvrťročných nefinančných účtoch pre verejnú správu (5) a nariadenie Európskeho parlamentu a Rady (ES) č. 501/2004 z 10. marca 2004 o štvrťročných finančných účtoch pre verejnú správu (6) zahŕňajú zostavovanie a prenos štvrťročných údajov o nefinančných a finančných účtoch verejnej správy, ale nie sú rozšírené na štvrťročný verejný dlh.
(3)
S cieľom objasnenia a s ohľadom na osobitnú úlohu nariadenia (ES) č. 3605/93 v uskutočňovaní postupu pre nadmerný schodok, zostavovanie a prenos údajov o štvrťročnom verejnom dlhu by sa malo upraviť samostatným právnym aktom.
(4)
Štvrťročný verejný dlh by sa mal definovať tak, aby sa zabezpečila konzistencia s definíciou verejného dlhu neuhradeného na konci roka podľa nariadenia (ES) č. 3605/93. Táto konzistencia by sa mala zachovať v prípade, ak Rada zmení a doplní nariadenie (ES) č. 3605/93 alebo Komisia zavedie nové odkazy na Európsky systém účtov („ESA 95“) vytvorený nariadením Rady (ES) č. 2223/96 z 25. júna 1996 o Európskom systéme národných a regionálnych účtov v európskom spoločenstve (7) v nariadení (ES) č. 3605/93.
(5)
Nariadenia (ES) č. 264/2000, č. 1221/2001 a č. 501/2004 ustanovujú, že prenos štvrťročných údajov o nefinančných a finančných účtoch verejnej správy sa uskutočňuje tri mesiace od skončenia štvrťroku, na ktorý sa vzťahujú. Tento časový posun pri prenose je vhodný aj pre štvrťročné údaje o verejnom dlhu,
PRIJALA TOTO NARIADENIE:
Článok 1
Definície
Na účely tohto nariadenia:
„verejný“ znamená sektor verejnej správy tak, ako je definovaný v Európskom systéme národných a regionálnych účtov v spoločenstve (ďalej len „ESA 95“), prijatý nariadením (ES) č. 2223/96. Čísla v zátvorkách sa týkajú ESA 95.
„Štvrťročný verejný dlh“ znamená celkový dlh v hrubej výške vyjadrený v nominálnej hodnote neuhradenej na konci každého štvrťroku v sektore verejnej správy (S. 13), s vylúčením tých pasív, ktorých zodpovedajúce finančné aktíva má sektor verejnej správy (S. 13).
Štvrťročný verejný dlh pozostáva zo záväzkov verejnej správy v týchto kategóriách: mena a vklady (AF.2); cenné papiere okrem akcií, s výnimkou finančných derivátov (F.33) a pôžičiek (AF.4) tak, ako sú definované v ESA 95.
Nominálna hodnota neuhradeného záväzku na konci každého štvrťroku je jeho menovitou hodnotou.
Nominálna hodnota záväzku viazaného na index zodpovedá jeho menovitej hodnote upravenej o zmenu hodnoty istiny v dôsledku indexácie ku koncu každého štvrťroku.
Pasíva vyjadrené v zahraničnej mene alebo vymenené cez zmluvné dojednania z jednej zahraničnej meny na jednu alebo viac iných zahraničných mien sa prepočítajú na iné zahraničné meny podľa kurzu dohodnutého v týchto dojednaniach a prepočítajú sa na národnú menu podľa reprezentatívneho trhového výmenného kurzu platného v posledný pracovný deň každého štvrťroku.
Pasíva vyjadrené v národnej mene a vymenené na zahraničnú menu zmluvnými dojednaniami sa prepočítajú na zahraničnú menu podľa kurzu dohodnutého v týchto dojednaniach a prepočítajú sa na národnú menu podľa reprezentatívneho trhového výmenného kurzu platného v posledný pracovný deň každého štvrťroku.
Pasíva vyjadrené v zahraničnej mene a vymenené cez zmluvné dojednania na národnú menu sa prepočítajú na národnú menu podľa kurzu dohodnutého v týchto dojednaniach.
Článok 2
Harmonogram
1.   Členské štáty zostavia a predložia Komisii štvrťročné údaje o verejnom dlhu najneskôr do troch mesiacov po skončení štvrťroku, na ktorý sa údaje vzťahujú.
Každá revízia údajov za predchádzajúce štvrťroky sa predloží v rovnakom termíne.
2.   Prvý prenos štvrťročných údajov o verejnom dlhu sa prvýkrát uskutoční do 31. decembra 2004.
3.   Komisia môže udeliť výnimku nepresahujúcu jeden rok, ktorá sa týka prvého predloženia štvrťročných údajov a pokiaľ si národne štatistické systémy vyžadujú výraznú zmenu.
Článok 3
Údaje za predchádzajúce obdobia
Prenos údajov za predchádzajúce obdobia počínajúc prvým štvrťrokom 2000 sa uskutoční do 31. decembra 2004. V prípade potreby sa tieto údaje poskytnú použitím prístupu najlepšieho odhadu.
Článok 4
Zmeny a doplnenia
1.   Ak sa Rada rozhodne zmeniť a doplniť nariadenia (ES) č. 3605/93 v súlade s ustanoveniami o právomociach a postupoch ustanovených v zmluve, Rada súčasne zmení a doplní článok 1 tohto nariadenia tak, aby zostali definície v ňom obsiahnuté konzistentné.
2.   Ak Komisia zavedie nové odkazy na ESA 95 v článku 1 ods. 5 nariadenia (ES) č. 3605/93 v súlades jeho článkom 7, Komisia súčasne zavedie nové odkazy do článku 1 tohto nariadenia tak, aby zostali definície v ňom obsiahnuté konzistentné.
Článok 5
Nadobudnutie účinnosti
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Luxemburgu 28. júna 2004
Za Radu
predseda
M. CULLEN
(1)  Stanovisko z 30. marca 2004 (zatiaľ neuverejnené v úradnom vestníku).
(2)  Stanovisko z 19. apríla 2004.
(3)  Ú. v. ES L 332, 31.12.1993, s. 7. Nariadenie naposledy zmenené a doplnené nariadením Komisie (ES) č. 351/2002 (Ú. v. ES L 55, 26.2.2002, s. 23).
(4)  Ú. v. ES L 29, 4.2.2000, s. 4.
(5)  Ú. v. ES L 179, 9.7.2002, s. 1.
(6)  Ú. v. EÚ L 81, 19.3.2004, s. 1.
(7)  Ú. v. ES L 310, 30.11.1996, s. 1. Naposledy zmenené a doplnené nariadením Európskeho parlamentu a Rady (ES) č. 1267/2003 (Ú. v. EÚ L 180, 18.7.2003, s. 1).

Summary:
Údaje o štvrťročnom verejnom dlhu
Údaje o štvrťročnom verejnom dlhu
 
ZHRNUTIE K DOKUMENTU:
Nariadenie Rady (ES) č. 1222/2004 týkajúce sa zostavenia a prenosu údajov o štvrťročnom verejnom dlhu
AKÝ JE CIEĽ TOHTO NARIADENIA?
Vyžaduje sa v ňom, aby krajiny EÚ zostavovali a posielali Európskej komisii (Eurostatu) údaje o svojom štvrťročnom verejnom dlhu*. V minulosti sa údaje týkali len ročného verejného dlhu.
HLAVNÉ BODY
Krajiny EÚ musia Európskej komisii poslať údaje o svojom štvrťročnom verejnom dlhu najneskôr do troch mesiacov po skončení štvrťroku.
Údaje sa týkajú týchto záväzkov verejnej správy:mena a vklady,  cenné papiere okrem akcií, s výnimkou finančných derivátov a pôžičiek.  Na záväzky sa vzťahujú osobitné pravidlá v závislosti od toho, či sú viazané na index alebo vyjadrené v domácej alebo cudzej mene.
Termín na odoslanie prvých údajov vrátane údajov za predchádzajúce obdobia počínajúc 1. januárom 2000 bola 31. december 2004.
Chorvátsko bolo povinné poslať údaje za prvý štvrťrok roku 2012 do 1. októbra 2013 a údaje za predchádzajúce obdobia od 1. januára 2002 do 31. decembra 2011 do konca decembra 2015.
Ak je potrebná výrazná zmena národného štatistického systému krajiny EÚ, môže Komisia stanoviť lehotu na prvé predloženie údajov v dĺžke až jeden rok.
Vlády EÚ tiež poskytujú Komisii štvrťročné údaje o:krátkodobej štatistike verejných financií* (nariadenie (ES) č. 264/2000)  štvrťročných nefinančných účtoch pre verejnú správu (nariadenie (ES) č. 1221/2002)  štvrťročných finančných účtoch pre verejnú správu, ktoré nezahŕňajú štvrťročný verejný dlh (nariadenie (ES) č. 501/2004).  
ODKEDY SA NARIADENIE UPLATŇUJE?
Uplatňuje sa od 22. júla 2004.
KONTEXT
Aktuálne štvrťročné údaje o verejnej správe sú nevyhnutné na presné sledovanie a analýzu hospodárskeho a menového vývoja. Verejný dlh je jedným z kritérií zbližovania podľa Maastrichtskej zmluvy, ktoré sa používajú na monitorovanie hospodárskej situácie krajiny.
Podľa postupu pri nadmernom deficite Paktu stability a rastu EÚ musia krajiny eurozóny dokladať zdravé verejné financie a spĺňať dve kritériá. Jedným z nich je, že verejný dlh nesmie presiahnuť 60 % hrubého domáceho produktu.
Nariadenie Rady (ES) č. 3605/93 o uplatňovaní Protokolu o postupe pri nadmernom schodku obsahuje definíciu verejného dlhu neuhradeného na konci roka. Stanovuje sa v ňom tiež pôvodný harmonogram poskytovania ročných údajov Komisii. Toto nariadenie bolo zrušené a nahradené nariadením Rady (ES) č. 479/2009. Podľa neho sú krajiny EÚ povinné vykazovať Komisii plánované a aktuálne schodky a dlh sektora verejnej správy dvakrát ročne (do 1. apríla a 1. októbra).
HLAVNÉ POJMY
Štvrťročný verejný dlh: celkový dlh v hrubej výške vyjadrený v nominálnej hodnote neuhradenej na konci každého štvrťroku. Pojem „verejný“ sa vzťahuje na ústrednú štátnu správu, regionálnu štátnu správu a miestnu samosprávu, ako aj na fondy sociálneho zabezpečenia.
Krátkodobá štatistika verejných financií: krátkodobá štatistika zdrojov verejnej správy a ich použitie, ktorá zahŕňa:na strane zdrojov:dane z výroby a dovozu askutočné sociálne príspevky;na strane použitia:sociálne dávky okrem naturálnych sociálnych transferov.
HLAVNÝ DOKUMENT
Nariadenie Rady (ES) č. 1222/2004 z 28. júna 2004 týkajúce sa zostavenia a prenosu údajov o štvrťročnom verejnom dlhu (Ú. v. EÚ L 233, 2.7.2004, s. 1 – 2)
Následné zmeny nariadenia (ES) č. 1222/2004 boli zapracované do pôvodného textu. Toto konsolidované znenie slúži len na dokumentačné účely.
SÚVISIACE DOKUMENTY
Nariadenie Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (kodifikované znenie) (Ú. v. EÚ L 145, 10.6.2009, s. 1 – 9)
Pozri konsolidované znenie.
Nariadenie Európskeho parlamentu a Rady (ES) č. 501/2004 z 10. marca 2004 o štvrťročných finančných účtoch verejnej správy (Ú. v. EÚ L 81, 19.3.2004, s. 1 – 5)
Pozri konsolidované znenie.
Nariadenie Európskeho parlamentu a Rady (ES) č. 1221/2002 z 10. júna 2002 o štvrťročných nefinančných účtoch pre verejnú správu (Ú. v. ES L 179, 9.7.2002, s. 1 – 5)
Pozri konsolidované znenie.
Nariadenie Komisie (ES) č. 264/2000 z 3. februára 2000 o vykonávaní nariadenia Rady (ES) č. 2223/96 týkajúceho sa krátkodobej štatistiky verejných financií (Ú. v. ES L 29, 4.2.2000, s. 4 – 6)
Posledná aktualizácia 29.06.2018